b'\n_START_ARTICLE_\nJack Razpara\xc4\x8d\n_START_PARAGRAPH_\nJack Razpar\xc3\xa1\xc4\x8d (angle\xc5\xa1ko: Jack the Ripper) je psevdonim, ki ga je medijska javnost nadela neznanemu serijskemu morilcu, ki je leta 1888 na grozovit na\xc4\x8din umorili vsaj pet \xc5\xbeensk v obubo\xc5\xbeanem londonskem okro\xc5\xbeju Whitechapel. Istovetnost morilca ni bila nikoli razkrita. Mo\xc5\xbeno je, da je bilo morilcev ve\xc4\x8d._NEWLINE_Mlaj\xc5\xa1ih \xc5\xbeensk, ki naj bi jih umoril neznani morilec, je vsaj pet. \xc5\xbdrtve so bile ve\xc4\x8dinoma prostitutke. Nekateri pripisujejo istemu morilcu ve\xc4\x8d drugih umorov tisti \xc4\x8das, ki jih poimenujejo tudi whitechapelski umori. Pet umorov v o\xc5\xbejem krogu ima skupne zna\xc4\x8dilnosti, med katerimi je najbolj grozovito paranje grla in trebuha in odvzem notranjih organov \xc5\xbertev. Umori iz \xc5\xa1ir\xc5\xa1ega kroga, ki skupno obsega enajst umorov, nimajo nekaterih skupnih zna\xc4\x8dilnosti._NEWLINE_Raziskave umorov takrat niti kasneje niso rodile sadov, osumljencev pa so na\xc5\xa1teli ve\xc4\x8d kot sto. Trdnih dokazov o krivdi nobenega izmed osumljencev niso na\xc5\xa1li; dokazi so kve\xc4\x8djemu posredni. O krivcu/krivcih je leta 1976 objavil knjigo Stephen King. Umore pripisuje prostozidarski zaroti, v kateri naj bi sodeloval vsaj en zdravnik. Ju\xc5\xbenoafri\xc5\xa1ki zgodovinar Charles van Onselen v knjigi izdani leta 2007 poimenuje mo\xc5\xbenega storilca. Polemika o Razpara\xc4\x8du se nadaljuje._NEWLINE_Jack Razpara\xc4\x8d in whitechapelski umori so spodbudili ve\xc4\x8d kot 100 \xc5\xa1tudijskih knji\xc5\xbenih objav in podobno \xc5\xa1tevilne umetni\xc5\xa1ke upodobitve. Leta 2006 so Jacka Razpara\xc4\x8da bralci BBC History magazine imenovali za\xc2\xa0\xc2\xbbnajslab\xc5\xa1ega Britanca vseh \xc4\x8dasov\xc2\xab.'